CELEX: 32016R1033
Language: mt
Date: 2016-06-23 00:00:00
Title: Regolament (UE) 2016/1033 tal-Parlament Ewropew u tal-Kunsill tat-23 ta' Ġunju 2016 li jemenda r-Regolament (UE) Nru 600/2014 dwar is-swieq tal-istrumenti finanzjarji, ir-Regolament (UE) Nru 596/2014 dwar l-abbuż tas-suq u r-Regolament (UE) Nru 909/2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli (Test b'rilevanza għaż-ŻEE)

30.6.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/1
               
            REGOLAMENT (UE) 2016/1033 TAL-PARLAMENT EWROPEW U TAL-KUNSILL
      tat-23 ta' Ġunju 2016
      li jemenda r-Regolament (UE) Nru 600/2014 dwar is-swieq tal-istrumenti finanzjarji, ir-Regolament (UE) Nru 596/2014 dwar l-abbuż tas-suq u r-Regolament (UE) Nru 909/2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli
      (Test b'rilevanza għaż-ŻEE)
      IL-PARLAMENT EWROPEW U L-KUNSILL TAL-UNJONI EWROPEA,
      Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,
      Wara li kkunsidraw il-proposta mill-Kummissjoni Ewropea,
      Wara li l-abbozz tal-att leġiżlattiv intbagħat lill-Parlamenti nazzjonali,
      Wara li kkunsidraw l-opinjoni tal-Bank Ċentrali Ewropew (1),
      Wara li kkunsidraw l-opinjoni tal-Kumitat Ekonomiku u Soċjali Ewropew (2),
      Filwaqt li jaġixxu skont il-proċedura leġiżlattiva ordinarja (3),
      Billi:
      
                  (1)
               
               
                  Ir-Regolament (UE) Nru 600/2014 tal-Parlament Ewropew u tal-Kunsill (4) u d-Direttiva 2014/65/UE tal-Parlament Ewropew u tal-Kunsill (5) (flimkien, “il-qafas legali ġdid”) huma atti leġiżlattivi finanzjarji ewlenin adottati wara l-kriżi finanzjarja rigward is-swieq tat-titoli, l-intermedjarji tal-investiment u ċ-ċentri tan-negozjar. Il-qafas legali ġdid isaħħaħ u jissostitwixxi d-Direttiva 2004/39/KE tal-Parlament Ewropew u tal-Kunsill (6).
               
            
                  (2)
               
               
                  Il-qafas legali ġdid jirregola r-rekwiżiti applikabbli għad-ditti ta' investiment, is-swieq regolati, il-fornituri ta' servizzi ta' rappurtar tad-data u d-ditti minn pajjiżi terzi li jipprovdu servizzi jew attivitajiet ta' investiment fl-Unjoni. Huwa jarmonizza s-sistema ta' limiti ta' pożizzjoni għal derivattivi ta' komoditajiet biex titjieb it-trasparenza, biex jingħata sostenn għall-ipprezzar b'mod ordnat u biex jiġi evitat l-abbuż tas-suq. Huwa jintroduċi wkoll regoli dwar il-kummerċ algoritmiku ta' frekwenza għolja u jtejjeb is-superviżjoni tas-swieq finanzjarji billi jarmonizza sanzjonijiet amministrattivi. Filwaqt li jibni fuq ir-regoli diġà fis-seħħ, il-qafas legali ġdid isaħħaħ ukoll il-protezzjoni tal-investituri billi jintroduċi rekwiżiti robusti organizzattivi u ta' imġiba. Ir-regoli l-ġodda għandhom jibdew japplikaw mit-3 ta' Jannar 2017.
               
            
                  (3)
               
               
                  Il-qafas legali ġdid jeħtieġ li ċentri tan-negozjar u lill-internalizzaturi sistematiċi jipprovdu lill-awtoritajiet kompetenti data ta' referenza tal-istrumenti finanzjarji li tiddeskrivi b'mod uniformi l-karatteristiċi ta' kull strument finanzjarju li hu soġġett għad-Direttiva 2014/65/UE. Dik id-data hija użata wkoll għal skopijiet oħra, pereżempju għall-kalkolu tal-livelli ta' trasparenza u likwidità, kif ukoll għar-rappurtar tal-pożizzjoni ta' derivattivi ta' komoditajiet.
               
            
                  (4)
               
               
                  Sabiex id-data tinġabar b'mod effiċjenti u armonizzat, qiegħda tiġi żviluppata infrastruttura ġdida ta' ġbir tad-data, is-Sistema ta' Data ta' Referenza tal-Istrumenti Finanzjarji (“FIRDS”) mill-Awtorità Ewropea tat-Titoli u s-Swieq (“ESMA”) flimkien mal-awtoritajiet nazzjonali kompetenti (“NCAs”). Il-FIRDS ser tkopri firxa wiesgħa ta' strumenti finanzjarji li jaqgħu fl-ambitu tar-Regolament (UE) Nru 600/2014 u ser jgħaqqad id-data li tkun għaddejja bejn l-ESMA, l-NCAs u ċ-ċentri tan-negozjar madwar l-Unjoni. Il-maġġoranza l-kbira tas-sistemi tal-IT ġodda li jirfdu lill-FIRDS ser jeħtieġu li jinbnew mill-bidu nett, abbażi ta' parametri ġodda.
               
            
                  (5)
               
               
                  Minħabba l-kumplessità tal-qafas legali ġdid u l-ħtieġa ta' għadd kbir ħafna ta' atti delegati u ta' implimentazzjoni, id-data tal-applikabilità tar-Regolament (UE) Nru 600/2014 ġiet posposta bi 30 xahar mid-data tad-dħul fis-seħħ. Minkejja dan il-perijodu twil aktar mis-soltu, il-partijiet ikkonċernati, bħal ma huma l-pjattaformi ta' negozjar, l-NCAs u l-ESMA mhumiex f'pożizzjoni li jiżguraw li l-infrastrutturi meħtieġa għall-ġbir tad-data jkunu f'posthom u operattivi sat-3 ta' Jannar 2017. Dan huwa dovut għad-daqs u l-kumplessità tad-data li hemm il-ħtieġa li tinġabar u tiġi pproċessata sabiex il-qafas legali ġdid isir operattiv, b'mod partikolari għar-rappurtar tat-tranżazzjonijiet, il-kalkolu tat-trasparenza u r-rappurtar ta' pożizzjoni f'derivattivi ta' komoditajiet.
               
            
                  (6)
               
               
                  In-nuqqas tal-infrastrutturi meħtieġa għall-ġbir tad-data jkollu implikazzjonijiet fuq l-ambitu sħiħ tal-qafas legali ġdid. Mingħajr data, ma jkunx fattibbli li tiġi stabbilita delineazzjoni preċiża ta' strumenti finanzjarji li jaqgħu fl-ambitu tal-qafas legali ġdid. Barra minn hekk, ma jkunx possibbli li jiġu adattati r-regoli ta' trasparenza ta' qabel u ta' wara n-negozju, sabiex jiġi determinat liema strumenti huma likwidi u meta għandhom jingħataw konċessjonijiet għal eżenzjonijiet jew pubblikazzjoni differita.
               
            
                  (7)
               
               
                  Fin-nuqqas ta' infrastrutturi meħtieġa għall-ġbir tad-data, iċ-ċentri tan-negozjar u d-ditti tal-investiment ma jkunux kapaċi jirrapportaw it-tranżazzjonijiet eżegwiti lill-awtoritajiet kompetenti. Fin-nuqqas ta' rappurtar tal-pożizzjonijiet ta' derivattivi ta' komoditajiet, ikun diffiċli li jiġu infurzati limiti ta' pożizzjoni fuq taliderivattivi ta' komoditajiet. Jekk ma jkun hemm l-ebda rapportar tal-pożizzjoni, ikun hemm kapaċità limitata biex ejiġu identifikati b'mod effettiv ksur tal-limiti tal-pożizzjoni. Bosta mir-rekwiżiti fir-rigward tan-negozjar algoritmiku huma wkoll dipendenti fuq id-data.
               
            
                  (8)
               
               
                  In-nuqqas ta' infrastrutturi meħtieġa għall-ġbir tad-data jagħmilha wkoll diffiċli biex ditti tal-investiment japplikaw l-aħjar regoli ta' eżekuzzjoni. Iċ-ċentri tan-negozjar u l-internalizzaturi sistematiċi ma jkunux jistgħu jippubblikaw data relatata mal-kwalità ta' eżekuzzjoni tat-tranżazzjonijiet f'dawk iċ-ċentri. Id-ditti tal-investiment ma jiġux ipprovduti b'data importanti ta' eżekuzzjoni biex tgħinhom jiddeterminaw l-aħjar mod biex jeżegwixxu ordnijiet tal-klijenti.
               
            
                  (9)
               
               
                  Sabiex tiġi żgurata ċ-ċertezza legali u jiġi evitat tfixkil potenzjali tas-suq, huwa meħtieġ u ġġustifikat li tittieħed azzjoni urġenti biex jiġi pospost il-bidu tal-applikazzjoni tal-qafas legali ġdid fl-intier tiegħu, inklużi l-atti delegati u ta' implimentazzjoni kollha adottati taħthom.
               
            
                  (10)
               
               
                  Il-proċess ta' implimentazzjoni għal infrastrutturi tal-ġbir tad-data jinvolvi ħames passi: rekwiżiti ta' negozju, speċifikazzjonijiet, żvilupp, ittestjar u tnedija. L-ESMA tistima li dawk il-passi ser jitlestew sa Jannar 2018, sakemm ikun hemm ċertezza legali dwar ir-rekwiżiti finali skont l-istandards tekniċi regolatorji rilevanti sa Ġunju 2016.
               
            
                  (11)
               
               
                  Fid-dawl taċ-ċirkostanzi eċċezzjonali u sabiex l-ESMA, l-NCAs u l-partijiet ikkonċernati jkunu jistgħu jtemmu l-implimentazzjoni operattiva, ikun adatt li tiġi diferita d-data tal-applikazzjoni tar-Regolament (UE) Nru 600/2014 bi 12-il xahar sat-3 ta' Jannar 2018. Ir-rapporti u l-analiżi għandhom jiġu diferiti skont dan.
               
            
                  (12)
               
               
                  Id-ditti tal-investiment sikwit jeżegwixxu, fuq inizjattiva tagħhom stess jew f'isem il-klijenti, tranżazzjonijiet ta' derivattivi u strumenti finanzjarji jew assi oħra li jinkludu għadd ta' tranżazzjonijiet interkonnessi u kontinġenti. Tali transazzjonijiet f'pakkett jippermettu lid-ditti tal-investiment u lill-klijenti tagħhom jimmaniġġjaw aħjar ir-riskji tagħhom, peress li l-prezz ta' kull komponent tat-tranżazzjoni f'pakkett jirrifletti l-profil tar-riskju ġenerali tal-pakkett minflok il-prezz prevalenti tas-suq ta' kull komponent. It-transazzjonijiet f'pakkett jistgħu jieħdu diversi forom, bħal skambju ma' prodotti bażiċi, strateġiji tan-negozjar eżegwiti f'ċentri tan-negozjar, jew transazzjonijiet f'pakkett personalizzati, u huwa importanti li dawn il-karatteristiċi jitqiesu fil-kalibru tar-reġim ta' trasparenza applikabbli. Għaldaqstant huwa adatt li għall-finijiet tar-Regolament (UE) Nru 600/2014 jiġu speċifikati ċ-ċirkostanzi speċifiċi li fihom ir-rekwiżiti ta' trasparenza ta' qabel in-negozjar m'għandhomx japplikaw għall-ordnijiet b'rabta ma' tali transazzjonijiet f'pakkett, u lanqas għal xi komponent individwali ta' tali ordnijiet.
               
            
                  (13)
               
               
                  Bħala korp b'kompetenzi speċjalizzati ferm, ikun effiċjenti u adatt li l-ESMA tiġi fdata bl-elaborazzjoni ta' abbozz ta' standards tekniċi regolatorji li ma jinvolvux għażliet ta' politika għall-preżentazzjoni lill-Kummissjoni rigward metodoloġija biex jiġu determinati dawk l-ordnijiet f'pakkett li għalihom hemm suq likwidu. Il-Kummissjoni għandha tadotta dawk l-abbozz ta' standards tekniċi regolatorji permezz ta' atti delegati skont l-Artikolu 290 tat-Trattat dwar il-Funzjonament tal-Unjoni Ewropea u f'konformità mal-Artikoli 10 sa 14 tar-Regolament (UE) Nru 1095/2010 tal-Parlament Ewropew u tal-Kunsill (7).
               
            
                  (14)
               
               
                  Hu kkunsidrat li t-transazzjonijiet ta' finanzjament tat-titoli, kif definiti fir-Regolament (UE) 2015/2365 tal-Parlament Ewropew u tal-Kunsill (8), ma jikkontribwixxux għall-proċess ta' identifikazzjoni tal-prezz u li jkun adatt li t-Titolu II u t-Titolu III tar-Regolament (UE) Nru 600/2014 ma japplikawx għal dawk it-transazzjonijiet.
               
            
                  (15)
               
               
                  Ir-Regolament (UE) Nru 596/2014 tal-Parlament Ewropew u tal-Kunsill (9) jistabbilixxi rekwiżiti rigward il-ġbir ta' data ta' referenza tal-istrumenti finanzjarji. Dik id-data, li tinġabar permezz tal-FIRDS, tintuża biex jiġu determinati l-istrumenti finanzjarji li jaqgħu fl-ambitu tar-Regolament (UE) Nru 596/2014. Ir-Regolament (UE) Nru 596/2014 japplika mit-3 ta' Lulju 2016. Madankollu, il-FIRDS mhux ser tkun kompletament operazzjonali qabel Jannar 2018. Għalhekk ikun xieraq li d-data tal-applikazzjoni tal-Artikolu 4(2) u (3) tar-Regolament (UE) Nru 596/2014 tiġi differita sat-3 ta' Jannar 2018.
               
            
                  (16)
               
               
                  Ir-Regolament (UE) Nru 596/2014 jirreferi għad-data tal-applikazzjoni tal-qafas legali ġdid. Sabiex jiġi żgurat li r-referenzi fir-Regolament (UE) Nru 596/2014 għal faċilitajiet organizzati tan-negozjar, swieq ta' tkabbir tal-impriżi żgħar u ta' daqs medju (“SME”), kwoti tal-emissjonijiet jew prodotti rkantati bbażati fuqhom ma jkunux japplikaw sad-data tal-applikazzjoni tar-Regolament (UE) Nru 600/2014 u d-Direttiva 2014/65/UE, l-Artikolu 39(4) tar-Regolament (UE) Nru 596/2014 li jiddikjara li r-referenzi għalihom għandhom jinqraw bħala referenzi għad-Direttiva 2004/39/KE għandu jiġu aġġustat billi jiġi kkunsidrat il-posponiment tad-data tal-applikazzjoni ta' dawk l-atti.
               
            
                  (17)
               
               
                  Is-saldu ta' tranżazzjonijiet tat-titoli huwa marbut mill-qrib man-negozjar tat-titoli. Bħala tali, ir-Regolament (UE) Nru 909/2014 tal-Parlament Ewropew u tal-Kunsill (10) jirreferi għad-data tal-applikazzjoni tal-qafas legali ġdid. Qabel dik id-data, ir-referenzi għar-Regolament (UE) Nru 600/2014 u d-Direttiva 2014/65/UE għandhom jinqraw bħala referenzi għad-Direttiva 2004/39/KE. Ir-Regolament (UE) Nru 909/2014 ikompli joħloq sistema ta' tranżizzjoni għall-applikazzjoni tar-regoli dwar id-dixxiplina tas-saldu għal faċilitajiet multilaterali tan-negozjar (“MTFs”) li japplikaw għar-reġistrazzjoni bħala swieq ta' tkabbir tal-SMEs skont id-Direttiva 2014/65/UE.
               
            
                  (18)
               
               
                  Sabiex jiġi żgurat li d-Direttiva 2004/39/KE tiġi msemmija fir-Regolament (UE) Nru 909/2014 sad-data posposta ta' applikazzjoni tal-qafas legali ġdid u li d-dispożizzjonijiet tranżitorji għall-MTFs li japplikaw għar-reġistrazzjoni bħala swieq ta' tkabbir tal-SMEs skont ir-Regolament (UE) Nru 909/2014 jinżammu sabiex ikun hemm biżżejjed żmien biex l-MTFs japplikaw għal din ir-reġistrazzjoni skont id-Direttiva 2014/65/UE, ir-Regolament (UE) Nru 909/2014 għandu jiġi emendat.
               
            
                  (19)
               
               
                  Għaldaqstant, ir-Regolamenti (KE) Nru 600/2014, (UE) Nru 596/2014 u (UE) Nru 909/2014 għandhom jiġu emendati skont dan,
               
            ADOTTAW DAN IR-REGOLAMENT:
      Artikolu 1
      Ir-Regolament (UE) Nru 600/2014 huwa emendat kif ġej:
      
                  (1)
               
               
                  Fl-Artikolu 1, jiddaħħal il-paragrafu li ġej:
                  “5a.   It-Titolu II u t-Titolu III ta' dan ir-Regolament m'għandhomx japplikaw għat-tranżazzjonijiet ta' finanzjament tat-titoli kif definit fil-punt (11) tal-Artikolu 3 tar-Regolament (UE) 2015/2365 tal-Parlament Ewropew u tal-Kunsill (*).
                  
                     (*)  Regolament (UE) 2015/2365 tal-Parlament Ewropew u tal-Kunsill tal-25 ta' Novembru 2015 dwar it-trasparenza ta' transazzjonijiet ta' finanzjament tat-titoli u l-użu mill-ġdid u li jemenda r- Regolament (UE) Nru 648/2012 (ĠU L 337, 23.12.2015, p. 1).”."
						
               
            
                  (2)
               
               
                  Fl-Artikolu 2(1), jiżdiedu l-punti li ġejjin:
                  
                              “(48)
                           
                           
                              ‘skambju ma' prodott bażiku’ tfisser tranżazzjoni f'kuntratt tad-derivattivi jew strument finanzjarju ieħor li tiddependi fuq l-eżekuzzjoni simultanja ta' kwantità ekwivalenti ta' ass fiżiku sottostanti;
                           
                        
                              (49)
                           
                           
                              ‘ordni f'pakkett’ tfisser ordni pprezzata bħala unità waħda:
                              
                                          (a)
                                       
                                       
                                          għall-iskop tal-eżekuzzjoni ta' skambju ma' prodott bażiku; jew
                                       
                                    
                                          (b)
                                       
                                       
                                          f'żewġ strumenti finanzjarji jew aktar għall-iskop tal-eżekuzzjoni ta' transazzjoni f'pakkett;
                                       
                                    
                        
                              (50)
                           
                           
                              ‘transazzjoni f'pakkett’ tfisser:
                              
                                          (a)
                                       
                                       
                                          skambju ma' prodott bażiku; jew
                                       
                                    
                                          (b)
                                       
                                       
                                          transazzjoni li tinvolvi l-eżekuzzjoni ta' żewġ transazzjonijiet komponenti jew aktar fi strumenti finanzjarji u li tissodisfa l-kriterji kollha li ġejjin:
                                          
                                                      (i)
                                                   
                                                   
                                                      it-transazzjoni tiġi eżegwita bejn żewġ kontropartijiet jew aktar;
                                                   
                                                
                                                      (ii)
                                                   
                                                   
                                                      kull komponent tat-transazzjoni ekonomika ġġorr riskju ekonomiku jew finanzjarju relatat mal-komponenti l-oħra kollha;
                                                   
                                                
                                                      (iii)
                                                   
                                                   
                                                      l-eżekuzzjoni ta' kull komponent tkun simultanja u tiddependi mill-eżekuzzjoni tal-komponenti l-oħra kollha.”.
                                                   
                                                
                                    
                        
            
                  (3)
               
               
                  Fl-Artikolu 4(7), id-data t-“3 ta' Jannar 2017” tiġi ssostitwita bid-data t-“3 ta' Jannar 2018” u id-data “3 ta' Jannar 2019” tiġi ssostitwita bit-“3 ta' Jannar 2020”;
               
            
                  (4)
               
               
                  Fl-Artikolu 5(8), id-data t-“3 ta' Jannar 2016” tiġi ssostitwita bit-“3 ta' Jannar 2017”.
               
            
                  (5)
               
               
                  Fl-Artikolu 8(1), l-ewwel sentenza tinbidel b'dan li ġej:
                  “L-operaturi tas-suq u d-ditti tal-investiment li joperaw ċentru tan-negozjar għandhom jippubblikaw il-prezzijiet attwali tad-domanda u l-offerta u l-intensità tal-interessi ta' negozjar ta' dawk il-prezzijiet li huma reklamati permezz tas-sistemi tagħhom għall-bonds, u prodotti finanzjarji strutturati, kwoti ta' emissjonijiet, derivattivi negozjati f'ċentru tan-negozjar u ordnijiet f'pakkett.”.
               
            
                  (6)
               
               
                  L-Artikolu 9 huwa emendat kif ġej:
                  
                              (a)
                           
                           
                              fil-paragrafu 1, jiżdiedu l-punti li ġejjin:
                              
                                          “(d)
                                       
                                       
                                          ordnijiet għall-iskop ta' skambju ma' prodott bażiku;
                                       
                                    
                                          (e)
                                       
                                       
                                          ordnijiet f'pakkett li jissodisfaw waħda mill-kondizzjonijiet li ġejjin:
                                          
                                                      (i)
                                                   
                                                   
                                                      tal-inqas wieħed mill-komponenti tiegħu jkun strument finanzjarju li għalih ma jkunx hemm suq likwidu, ħlief jekk ikun hemm suq likwidu għall-ordni f'pakkett kollha kemm hi;
                                                   
                                                
                                                      (ii)
                                                   
                                                   
                                                      tal-inqas wieħed mill-komponenti tiegħu jkun fuq skala kbira meta mqabbel mad-daqs normali tas-suq, ħlief jekk ikun hemm suq likwidu għall-ordni f'pakkett kollha kemm hi;
                                                   
                                                
                                                      (iii)
                                                   
                                                   
                                                      il-komponenti kollha tiegħhu jkunu eżegwiti abbażi ta' talba għal kwotazzjoni jew sistema ta' negozjar bil-fomm u jkunu akbar mid-daqs speċifiku tal-istrument.”;
                                                   
                                                
                                    
                        
                              (b)
                           
                           
                              jiddaħħal il-paragrafu li ġej:
                              “2a.   L-awtoritajiet kompetenti għandhom ikunu jistgħu jeżentaw mill-obbligu msemmi fl-Artikolu 8(1) kull komponent individwali ta' ordni f'pakkett.”.
                           
                        
                              (c)
                           
                           
                              jiddaħħal il-paragrafu li ġej:
                              “6.   Sabiex tiġi żgurata l-applikazzjoni konsistenti tal-punti (i) u (ii) tal-paragrafu 9(1)(e), l-ESMA għandha tfassal abbozz ta' standards tekniċi regolatorji biex tiġi stabbilita metodoloġija għad-determinazzjoni ta' dawk l-ordnijiet f'pakkett li għalihom hemm suq likwidu. Meta tkun qed tiġi żviluppata tali metodoloġija biex jiġi determinat jekk hemmx suq likwidu għal ordni f'pakkett kollha kemm hi, l-ESMA għandha tivvaluta jekk il-pakketti humiex standardizzati u kummerċjalizzati ta' spiss.
                              L-ESMA għandha tippreżenta dak l-abbozz ta' standards tekniċi regolatorji lill-Kummissjoni sat-28 ta' Frar 2017.
                              Is-setgħa tiġi delegata lill-Kummissjoni sabiex tadotta l-istandards tekniċi regolatorji msemmija fl-ewwel subparagrafu skont l-Artikoli 10 sa 14 tar-Regolament (UE) Nru 1095/2010.”.
                           
                        
            
                  (7)
               
               
                  Fl-Artikolu 18, jiżdied il-paragrafu li ġej:
                  “11.   Rigward ordni f'pakkett u mingħajr preġudizzju għall-paragrafu 2, l-obbligi f'dan l-Artikolu għandhom japplikaw biss għall-ordni f'pakkett kollha kemm hi u mhux għal xi komponent tal-ordni f'pakkett separatament.”.
               
            
                  (8)
               
               
                  Fl-Artikolu 19(1), id-data t-“3 ta' Jannar 2019” tiġi ssostitwita bit-“3 ta' Jannar 2020”.
               
            
                  (9)
               
               
                  Fl-Artikolu 26(10), id-data t-“3 ta' Jannar 2019” tiġi ssostitwita bit-“3 ta' Jannar 2020”.
               
            
                  (10)
               
               
                  Fl-Artikolu 35(5), id-data t-“3 ta' Jannar 2017” tiġi ssostitwita bit-“3 ta' Jannar 2018” u d-data t-“3 ta' Lulju 2019” tiġi ssostitwita bit-“3 ta' Lulju 2020”.
               
            
                  (11)
               
               
                  Fl-Artikolu 37(2), id-data t-“3 ta' Jannar 2017” tiġi ssostitwita bit-“3 ta' Jannar 2018”.
               
            
                  (12)
               
               
                  L-Artikolu 52 huwa emendat kif ġej:
                  
                              (a)
                           
                           
                              fil-paragrafu 1, id-data t-“3 ta' Marzu 2019” tiġi ssostitwita bit-“3 ta' Marzu 2020”;
                           
                        
                              (b)
                           
                           
                              fil-paragrafu 4, id-data t-“3 ta' Marzu 2019” tiġi ssostitwita bit-“3 ta' Marzu 2020”;
                           
                        
                              (c)
                           
                           
                              fil-paragrafu 5, id-data t-“3 ta' Marzu 2019” tiġi ssostitwita bit-“3 ta' Marzu 2020”;
                           
                        
                              (d)
                           
                           
                              fil-paragrafu 6, id-data t-“3 ta' Marzu 2019” tiġi ssostitwita bit-“3 ta' Marzu 2020”;
                           
                        
                              (e)
                           
                           
                              fil-paragrafu 7, id-data t-“3 ta' Lulju 2019” tiġi ssostitwita bit-“3 ta' Lulju 2020”;
                           
                        
                              (f)
                           
                           
                              fil-paragrafu 8, id-data t-“3 ta' Lulju 2019” tiġi ssostitwita bit-“3 ta' Lulju 2020”;
                           
                        
                              (g)
                           
                           
                              fl-ewwel subparagrafu tal-paragrafu 9, id-data t-“3 ta' Lulju 2019” tiġi ssostitwita bit-“3 ta' Lulju 2020”;
                           
                        
                              (h)
                           
                           
                              fit-tieni subparagrafu tal-paragrafu 9, id-data t-“3 ta' Lulju 2021” tiġi ssostitwita bit-“3 ta' Lulju 2022”;
                           
                        
                              (i)
                           
                           
                              fl-ewwel subparagrafu tal-paragrafu 10, id-data t-“3 ta' Lulju 2019” tiġi ssostitwita bit-“3 ta' Lulju 2020”;
                           
                        
                              (j)
                           
                           
                              fil-paragrafu 11, id-data t-“3 ta' Lulju 2019” tiġi ssostitwita bit-“3 ta' Lulju 2020”;
                           
                        
                              (k)
                           
                           
                              fit-tieni subparagrafu tal-paragrafu 12, id-data t-“3 ta' Jannar 2017” tiġi ssostitwita biit-“3 ta' Jannar 2018”.
                           
                        
            
                  (13)
               
               
                  Fl-ewwel subparagrafu tal-Artikolu 54(2), id-data t-“3 ta' Lulju 2019” tiġi ssostitwita bit-“3 ta' Lulju 2020”.
               
            
                  (14)
               
               
                  L-Artikolu 55 huwa emendat kif ġej:
                  
                              (a)
                           
                           
                              it-tieni paragrafu huwa ssostitwit b'dan li ġej:
                              “Dan ir-Regolament għandu japplika mit-3 ta' Jannar 2018.”;
                           
                        
                              (b)
                           
                           
                              ir-raba' paragrafu huwa ssostitwit b'dan li ġej:
                              “minkejja t-tieni paragrafu, l-Artikolu 37(1), (2) u (3) għandhom japplikaw mit-3 ta' Jannar 2020”.
                           
                        
            Artikolu 2
      L-Artikolu 39 tar-Regolament (UE) Nru 596/2014 huwa emendat kif ġej:
      
                  (a)
               
               
                  il-paragrafu 2 huwa sostitwit b'dan li ġej:
                  “2.   Għandu japplika mit-3 ta' Lulju 2016 ħlief għal:
                  
                              (a)
                           
                           
                              l-Artikolu 4(2) u (3), li għandu japplika mit-3 ta' Jannar 2018; u
                           
                        
                              (b)
                           
                           
                              l-Artikolu 4(4) u (5), l-Artikolu 5(6), l-Artikolu 6(5) u (6), l-Artikolu 7(5), l-Artikolu 11(9), (10) u (11), l-Artikolu 12(5), l-Artikolu 13(7) u (11), l-Artikolu 16(5), it-tielet subparagrafu tal-Artikolu 17(2), l-Artikolu 17(3), (10) u (11), l-Artikolu 18(9), l-Artikolu 19(13), (14) u (15), l-Artikolu 20(3), l-Artikolu 24(3), l-Artikolu 25(9), it-tieni, it-tielet u r-raba' subparagrafi tal-Artikolu 26(2), l-Artikolu 32(5) u l-Artikolu 33(5), li għandhom japplikaw mit-2 ta' Lulju 2014”;
                           
                        
            
                  (b)
               
               
                  fl-ewwel subparagrafu tal-paragrafu 394, id-data t-“3 ta' Jannar 2017” tiġi ssostitwita bit-“3 ta' Jannar 2018”;
               
            
                  (c)
               
               
                  fit-tieni subparagrafu tal-paragrafu 394, id-data t-“3 ta' Jannar 2017” tiġi ssostitwita bit-“3 ta' Jannar 2018”.
               
            Artikolu 3
      L-Artikolu 76 tar-Regolament (UE) Nru 909/2014 huwa emendat kif ġej:
      
                  (a)
               
               
                  fil-punt (b) tat-tieni subparagrafu tal-paragrafu 5, id-data t-“13 ta' Ġunju 2017” tiġi sostitwita bit-“13 ta' Ġunju 2018”;
               
            
                  (b)
               
               
                  fil-paragrafu 7, id-data t-“3 ta' Jannar 2017” tiġi ssostitwita bit-“3 ta' Jannar 2018”.
               
            Artikolu 4
      Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-23 ta' Ġunju 2016.
         
            
               Għall-Parlament Ewropew
            
            
               Il-President
            
            M. SCHULZ
         
         
            
               Għall-Kunsill
            
            
               Il-President
            
            A.G. KOENDERS
         
      
      
         (1)  L-Opinjoni tad-29 ta' April 2016 (għadha ma ġietx ippubblikata fil-Ġurnal Uffiċjali).
      
         (2)  L-Opinjoni tas-26 ta' Mejju 2016 (għadha ma ġietx ippubblikata fil-Ġurnal Uffiċjali).
      
         (3)  Il-Pożizzjoni tal-Parlament Ewropew tas-7 ta' Ġunju 2016. (għadha ma ġietx ippubblikata fil-Ġurnal Uffiċjali) u deċiżjoni tal-Kunsill tas-17 ta' Ġunju 2016 (għadha ma ġietx ippubblikata fil-Ġurnal Uffiċjali).
      
         (4)  Ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
      
         (5)  Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
      
         (6)  Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
      
         (7)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
      
         (8)  Ir-Regolament (UE) 2015/2365 tal-Parlament Ewropew u tal-Kunsill tal-25 ta' Novembru 2015 dwar it-trasparenza ta' transazzjonijiet ta' finanzjament tat-titoli u l-użu mill-ġdid u li jemenda r- Regolament (UE) Nru 648/2012 (ĠU L 337, 23.12.2015, p. 1).
      
         (9)  Ir-Regolament (UE) Nru 596/2014 tal-Parlament Ewropew u tal-Kunsill tas-16 ta' April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).
      
         (10)  Ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli u li jemenda d-Direttivi 98/26/KE u 2014/65/UE u r-Regolament (UE) Nru 236/2012 (ĠU L 257, 28.8.2014, p. 1).